Margherite de Savoie (Itaglie)

**Margherite de Savoie**  (**Margherita di Savoia** jndr'à 'u tagliàne; **I saléine** jndr'à 'u dialette locale, 'nzigne a 'u 1879 chiamate ***Saline de Barlette***) jè 'nu comune tagliàne de  crestiàne d'a provinge de Barlette-Andrie-Trane jndr'à Pugghie. Se iacchie vecine 'a foce d'u jume Ofande.

Jè famose pe le saline, le cchiù granne d'Europe e le seconde d'u munne, recanusciute cumme reserve naturale statale (D.M. 10.10.1977) e quinde zone umide de valore 'ndernazionale (D.M. 30.05.1979) a le sienze d'a Convenzione de Ramsar (Iran 1971).

Punde de forze de l'offerte turisteche d'a cetadine sò pure 'u moderne stabbilimende termale ca ause le fanghe e le acque madre ca stonne jndr'à le bacine de le saline, 'u litorale luènghe e larije de rene ferrose ca ospite cchiù o mene 90 stabbelemiende balneare e, 'u musée storeche de le Saline, ca ste jndr'à 'nu majazzine vicchie d'u sale affianghe a' cinghecendesche Torre de le Saline.

## Sciugrafije fiseche

'U cendre javetate nasce in rive a 'u Mare Adriateche, jndr'à 'na zone chianeggiande, 'nu tiembe paludose. Aqquà nascevane le lache costiere Salse e 'u Lache de Salpi: grazie a' nature d'u terrene, argillose e caratterizzate da 'nu grade ierte de 'mbermeabbilità, 'u sciuèche de marèe permetteve l'allagamende periodeche de depressiune piccele none lundane da 'a coste da le quale, pe evaporazione e de l'acque marine e precipitaziune de le sale squagghiate, ere possibbele pigghià 'u sale, ca avenève ausate assaije probbie pe stipà le alimende.

Osce a die, 'u paesagge ha state cangiate assaije probbie da 'a bonifeche e da 'a messe in colture de le lache. 'A cetate, strette 'mbrà 'u litorale e le saline, ave 'na caratteristeche strutture fusiforme, sveluppannese pe cchiù o mene 3&nbsp;km lunghe tre corse prengepàle (Vie Gesèppe Garibaldi, Corse Vittorie Emanuele e Corse Afriche Oriendale), addò se aggiunge 'u lunghemare Cristofore Colombo. l'Espenzione demografeche e 'a crescite d'u javetate onne purtate, partenne da le anne '70, 'a nascite de quartiere nuève ca onne attenuate 'a strutture istmiche d'u paese.

## Storie

'A presenze de saline naturale facìe devendà famose 'a località 'nzigne da le tiembe cchiù andiche. Ggià le popolazziune indiggene, ca vivevane vecine a 'u lache Salpi, cugghievane 'u sale da conche pe scangiarle cu otre prodotte utile a' lore sussistenze.

### Storie andiche
'Nu zumbe de qualitate avenìe fatte cu l'arrive de le Illire ca averene abbandunate sus 'a sponde dalmate otre saline, de le quale ne parlane Aristotele e Strabone, aprrisse a de le uerre sanguinose: da ste urteme, 'nfatte, le popolazziune ad'u poste 'mbararene pure 'a coltivazione d'u sale. 'N'origgene accussì andiche de le saline face penzà pure a quedde de le cendre urbane collegate a lore. 'A Taule Peutingeriane s'u III sehcele a.C. e otre itinerarie romane, cumme l'Itinerarium Antonini, attestane l'esistenze de 'na cetate canusciute cumme Slinis ca avessa essere collegate a' cetate de Salapie, ca ste 'nu picchie cchiù a nord. Salapie ere 'na frazione de Canusium, quedde ca osce a die jè Canose de Pugghie.

L'oppidum salinis sovravvevìe a le uerre devastatrice ca se facerene atturne a 'u territorie sue ca confinave a nord cu quidde de Siponde e Salapie e a sud cu quidde de Canose e Canne, addò se facìe 'a famose battagghie vinde da Annibale condre a le romane 'u 2 aguste 216 n.C.

'A cetate nasceve 'mbrà doje 'mbortande emporie, da addò avenève 'mbarcate 'u sale, quidde Argiripensium Navale d'a cetate de Arpi e l'Emporium Canusinorum, indicate jndr'à l'Itineraria cumme Bardulos (osce a die Barlette), a l'epoche scale portuale e stazione balneare de Canose e *vicus* piccele. Atturne a 'u 150 a.C. 'u 'mberatore Traiane facìe edificà 'nu ponde sus a l'Ofande ca aunive Salinis e Bardulos, scuffulate pe 'nu stuèzze atturne a 'u 1850.

### Storie medievale
Cu l'allariamende d'u Cristianesime, 'a località pigghiò 'u nome de Sancta Maria de Salinis e accussì avenìe citate jndr'à 'nu diplome de donazione de Goffrede 'u Normanne, conde de Canne, jndr'à 'u 1105. 'U casale de Sancta Maria de Salinis, angore no se sapè addò nasceve precise precise, (nasceve forse 'nu picche cchiù a nord d'u javetate de osce a die, vecine a' frazione Orne e osce a die avessa essere sotte a l'acque) faceve parte d'u territorie e d'a diocesi de Canne 'nzieme a 'u casale de San Cassiane (isce a die San Ferdinande de Pugghie) e San Nicolao de Petra, osce a die 'a frazione de Torre Petre, ca pò essere ave state 'a cetate de nascite, seconde 'a *Vita* pubblecate da l'Ughelli, a Ruggere, vescove de Barlette.

Da le fonde se sape ca 'u casale avère 'na chiesere, e tenève pure 'na massarie e sotte Federiche II avenìe dotate de 'na torre de avvistamende. Sembre da l'atte de donazione sapime ca 'u territorie de stu casale avère cumme confine a nord 'a contrade de San Nicolao de Petre e a sud l'Ofande. Le saline a l'epoche avenèvane chiamate Salinae Cannarum, purcé 'u vescove de Canne ne avère possesse e se pigghiave 'u cense. 'U casale avenìe cedute a le temblare de Barlette da 'u vescove Joannes, ca succedìe a San Ruggere jndr'à l'episcopate de Canne. Cu l'estinzione d'a diocesi de Canne, 'a chiesere de Santa Maria de Salinis avenìe mise 'nzieme a quedde de Trane, addò, angore osce a die appartene, cumme resulte da 'a bolle de Pape Celestine III, d'u 1192.

'U dominie de le temblare sus 'a saline spicciò cu l'emanazione de le Costituzione Melfitane da vanne de Federiche II, 'u quale istituì 'u monopolie d'u sale. Sotte 'a casate de le Sveve 'a canuscìe 'nu periode de granne fioriture. 'A cetate canuscìe le effette devastande d'u terramote-maremote d'u 1223 ca culpìe pure Siponde, ma avenìe prondamende recostruite da Carle II d'Angiò jndr'à 1275. 'U casale, tuttavie, scìe in ruvine a cause d'u progressive 'mbaludamende d'u Lache Salpi, ca carresciò le epidemie de malarie, ma 'nu ruole none indifferende avenìe sciucate pure da 'u fenomene erosive d'a coste, angore presende osce a die.

Jndr'à 'u stesse periode decadeve pure Siponde, addò Manfredi ordenò 'a refonnazzione cchiù a nord e pure Salpi sceve verse 'nu processe de decadenze profunne, ca s'avere combletate jndr'à 'u 500 cu 'a scombarse de sta antiche e illustre cetate. 'Ndande jndr'à 'u 1294 'u territorie de Canne e, quinde, pure le saline sue avenèvane annesse a quidde de Barlette da Carle II d'Angiò. Probbie a Barlette, 'mbrà 'a fine d'u XIII e l'inizie d'u XIV sechele se stanziarene 'nu sacche de salinare pe colpe d'u peggioramende de le condiziune climateche, senze abbnadunà le legame cu le dune de le attane addò condinuavane a scè pe fatià 'u sale. Lore se stabbelirene jndr'à vanne occidendale d'a cetate, jndr'à 'u borghe San Giacome, funnate da le cannise apprisse 'a destruzione d'a cetata lore da vanne de Robberte 'u Guiscarde, vecine 'a chiesere de Sand'Agustine, addò a l'epoche se venerave 'u Sandissime Salvatore, devendate a 'u retorne 'u lore sande patrone.

### Storie moderne
Lore facerene 'na colonie menzionate jndr'à le statute de l*[[universitas|università]]* de Barlette d'u 1466, jndr'à chidde d'u 1473 e jndr'à 'nu sbuènne de documiende de le archivije comunale, ecclesiastece e notarile. 'Ndande, sus a 'u litorale de le Saline, verse 'u 1540, avenèrene costruite da 'u viceré Don Pedro de Toledo pe ordene de Carle V de le torre pa difese costiere: Torre Rivoli, Torre Petre, Torre Orne, Torre de le Saline, Torre Ofande ca osce a die non ge ste cchiù.

Quanne ste spicciave 'u XVI e ste accumenzave 'u XVII sechele aumendò ('u site non g'avenìe maje abbandunate) 'nu movimende de retorne da vanne de le salinare a le Saline, pure ca 'a fiorende e fruttuose 'ndustrie salinare non ge spicciò maje de funzionà: atturne a' Torre de le Saline, a' cappelle ('na prime cappelle salinarum e ggià attestate jndr'à 'u 1595 e de jedde se stipe 'a preziosa cambane), recanusciute da 'na bolle papale jndr'à 'u 1606 e a picche otre edificie in murature (soprattutte erane case de le officiale regge) se costruì 'nu villagge piccele popolate da le caratteristece pagghiare, umile javetaziune de pagghie, scombarse combletamende da 'u cendre d'u paese jndr'à 'u 1875 pe fà poste a le javetaziune in murature e da 'u rione de Punde Pugliaie a le inizie d'u Noveciende

Assaije pagghiare avenèrene destrutte jndr'à 'nu 'ngendie jndr'à 'u 1858. Le prime javetaziune nascerene jndr'à vanne settendrionale d'u paese, jndr'à 'u rione angore osce a die chiamate Punde Pagghiare (Pizze pagghjàre jndr'à 'u dialette locale) ca in origgene se stenneve verse nord probbie partenne da Torre de le Saline. Stu nuclèe javetative piccele, a' base de quedde ca osce a die jè Margherite de Savoie, accumenzò a essere chiamate Salinelle o Saline de Barlette. 'A colonie pigghiave 'u nome da 'a cetate ca avère ospitate 'a colonie de salinare e ca pigghiò belle beneficie probbie da 'u condrolle de le saline, affidate a' gestione de arrendature furbe assaije.

### Storie condemboranee
Jndr'à 'u Setteciende 'a Saline avenìe accattate arrete da le Borbone, ca 'a conziderarene "'a cchiù preziose gemme d'a corona lore" e turnò, accussì a 'na gestione pubbleche: Carle III de Borbone jndr'à 'u 1754 'ngarecò Luigge Vanvitelli de occuparse de l'ammodernamende e de l'allariamende de le Saline, fatte pure cu 'a ccrejazione de zone salante nuève, cumme quedde Reggine, dedicate a Caroline d'Austrie (osce a die dismesse e sede de 'nu quartiere cetadine) e l'aperture de 'na foce verse Torre Petre.

Sembre jndr'à stu sechele jndr'à le Saline acchiò refugge 'u storeche e giureconsulte Pitre Giannone, 'mbarcate sus a 'nu piroscafe careche de sale pe fà scale a Venezie. Recercate da 'a Curie romane, avenìe 'ngarcarate da le Savoia. A jidde osce a die jè dedicate 'u spiazze de Larije Giannone jndr'à 'u cendre vecine a' chiesere madre d'u Sandissime Salvatore. Jndr'à 'u 1812 avenìe costruite 'a prime direzione de le saline, pò scettate 'nderre jndr'à le anne Sessande pe fà poste a quedde de osce a die.

Jndr'à 'u 1813, cu decrete de Giuacchine Murat, sciute in visite a le saline, le Saline de Barlette vedèrene arrecanusciute 'n'amministrazione municipale separate respette a 'u Casale d'a Trinità (quedde ca osce a die jè Trinitapoli). 'U decrete, pò, stabbilive ca quidde mumende 'u direttore de le Saline avesse state sembre 'u Sinnache nate jndr'à quidde comune: 'u prime ha state Vecinze Pecorari.

'U 20 febbrare 1847 le Saline avenèrene visitate da Ferdinande II de Borbone ca avìe mode de renderse cunde de le grave necessità d'a popolazzione salinare ca canusceve 'nu 'ngremende demografeche jndr'à 'nu territorie sembrè cchiù piccele pa sopravvivenza lore. Pe stu fatte, 'u Rre decedìe de funnà jndr'à località de San Cassano, sede 'de 'na poste andiche, 'u comune de San Ferdinande de Pugghie, già autonome jndr'à 'u 1847, addò avenèrene spustate cchiù o mene 232 famigghie salinare.

Apprisse a l'aunità, 'a popolazzione salinare, eleggìe 'na probbie amministrazione autonome, liberannese d'a figure d'u direttore sinnache. 'U toponime d'u paese avenìe pò cangiate jndr'à ìu 1879 in onore d'a reggine consorte d'Itaglie, mugghiere de Umberte I. Cu 'u guverne nazionale nuève 'u demanie trasìe in possesse pure d'a chiesere d'u Sandissime Salvatore, ca avere state 'nzippate, a spese d'u guverne borboneche e pe disposizione de Ferdinande II, 'mbrà 'u 1858 e 'u 1871, sus a 'na chiesere piccele d'u 1794 ca stave apprime, ca stave pe scuffulà. Pure ce culpite da 'n'epidemie de colere jndr'à 'u 1902 apprimme e pò soprattutte jndr'à 'u 1910, 'u paese canuscìe 'nu belle aumende d'a popolazzione, 'nzigne a 'u 1951, anne addò le crestiàne supranarene le 13.000 javetande.

Sulamende jndr'à le Vinde se chiudìe 'u contenziose giudiziarie verse Barlette, Trinitapoli e Manfredonie a favore d'u comune ca vedìe recanusciute 'u territorie de osce a die, pure grazie a 'u 'nderessamende de Vecinze De Luca, autore d'u preziose libbricine "il Comune di Margherita di Savoia, già Reali saline di Barletta" edite jndr'à 'u 1926 addò se defenneve le aspiraziune territoriale de le salinare, recostruive 'a storie de le saline e de le cendre javetate a lore collegate (a raggione se pò conziderà 'u prime locale storeche) e conzigliave pure de 'nvestìe sus a 'u termalisme. Sulamende jndr'à 'u 1927 'u paese avìe 'u stemme sue. Durande 'u XX sechele affainghe a' progressive 'ndustrializzazzione de le saline, se ave assistite a 'u sfruttamende de le sorgende termale a fine terapeutece e turistece. Le prime terme de murature avenèrene fatte jndr'à 'u dopeuerre, mendre l'edifice termale de osce a die avenìe inaugurate jndr'à 'u 1988. Jndr'à 'u 2004 'u Comune aderisce a' seste provinge pugghiese.

## Monumiende e luèche de 'nderesse
### Architetture releggiose
* Chiesere Madre o Duome d'u Sandissime Salvatore;
* Chiesere de Marije Sandissime 'Ddulurate;
* Chiesere d'a Beate Marije Vergine Ausiliatrice;
* Chiesere de San Pie da Pietrelcine;
* Chiesere de San Gesèppe;
* Chiesere de San Mechele Arcangele, in contrade Torre Petre;
* Pronao de l'andiche cimitere (1884).

### Architetture civile e/o militare
* Torre Petre;
* Torre de le Saline (ditte Torrione): ierte cchiù de 12 metre, avenìe costruite a scope de avvistamende da Evangeliste Menga da Cupertine, jndr'à 'u 1538;
* Andiche Palazze de Cetate;
* Mole de Vitruvie I sec. n.C. e edifice romaneche ca stonne jdnr'à contrade Torre Petre.

## Suggettate
### Evoluzione demografeche

## Culture
### Musée
* *Musée storeche d'a saline*: stonne cchiù de mille reperte esposte de arcehologgije 'ndustriale, 'mbrà le quale le attrezzature pe cogghiere, pe fatià, pe pesà e pe carrescià 'u sale. Se iacchiane pure strumiende meteorologgece (pluviografe, anemografe, evaporigrafe, densimetre pa misurazione de le grade Baumé) e de le tavole illustrative ca fanne 'ndrucà le tecniche de produzione d'u passate e d'u presende. 'A collezzione jè combletate da 'na mostre sus a le probbietà e le 'mbieghe d'u sale;
* Pinacoteche "Frangische Galante Civera".

### Avvenemiende

* Feste patronale d'u Sandissime Salvatore;
* Feste d'a Madonne 'Ddulurate;
* Madonne d'u Sterpete;
* Madonne d'u Carmine;
* Feste da 'Mmaculate Congezione (*Sancta Mariae de Salinis*), protettrice de le saline;
* Feste de San Mechèle a Torre Petre;
* 'A Sagre d'u Sale;
* Margherite d'Ore;
* Fiere Nazionale de l'Artiggianate e de le Prodotte Tipece (da 'u 2012, jndr'à 'u mese de aguste, sus a 'u Lunghemare pedonale C. Colombo);
* Salt Art festival;
* Cortée storeche;
* Street's Angel (Trofée de pallacanestre);
* Margherita Short Movies Fest (Festivàl 'Ndernazionale d'u Cortemetragge).

## Gemellagge
* 

## Economije
L'economije d'u comune jè legate forte forte a 'u processe de estrazione d'u sale. Le saline 'nfatte occupane, osce a die, 'na uperficie de cchiù o mene 4.000 ettare, de le quale 3.500 de vasche evaporande. Le prime onne superficie e forme variabbele ca dependene da l'andamende altimetreche d'u terrene. Le seconde, pure ca stipane 'a variabbilità jndr'à le superficie sò invece perfettamende regolare jndr'à le forme pe esiggenze de raccolte. 'U movimende de le acque a cicle condinue avène fatte sfruttanne 'u dislevèlle naturale d'u terrene; e addò non g'è possibbele, stonne sei staziune idrovore mise jndr'à diverse zone d'a saline.

'A quantitate de acque de mare, ausate pa produzione de sale, cange a seconde de l'andamende staggionale; jedde vèje de medie atturne a le 30 miliune de metre cube a l'anne. 'A produzione medie annue de sale jè cchiù o mene 6 miliune de quindale, cchiù ierte jndr'à le mise d'a staggione, cchiù cavede e cu 'na 'nzolazione cchiù forte.

Otre fattore economeche 'mbortante jè rappresendate da 'u stabbilimende termale ca ste jndr'à 'u cendre cetadine ca offre cure solfe brome iodeche addò vonne 'nu sbuènne de turiste ca approfittane de le vacanze pe fà cicle de cure, 'a maggiorparte avènene da 'a zone d'a Capitanate.

Une de le prodotte tipece sue jè 'a cepodde vianghe de Mergherite Igp. L'eccellenze avène prodotte none jndr'à 'u terrene, cumme normalmende se face, ma jndr'à rene d'u Mare Adriateche, a sud d'u Gargane, jndr'à 'na zone de 'nu forte 'nderesse ambiendale, tutelate da 'na convenzione 'ndernazionale (Ramsar 1979), jndr'à le territorie combrese 'mbrà Margherite de Savoie, Zapponete e Manfredonie. A 'u consorzie pa tutela soje e valorizzazzione, recanusciute jndr'à 'u 2016, partecipane vinde aziende de piccele produtture, dojhe cooperative de produzione, quattre aziende de confezionamende.

## Amministrazione
Elenghe de le amministraziune ca se onne succedute jndr'à stu comune.

## Sport
'A massime rappresendande sportive d'a cetate ha state 'a Futsal Salinis suggettate ca ave sciucate, pa prima vote jndr'à staggione 2013–2014, jndr'à 'u cambionate nazionale de Serie A pe pò vingere 'u prime scudette jnd'à staggione 2018–2019, battenne jndr'à finale 'u Mondesilvane.

Pure 'a formazione maschile ave avute resultate bbuène, arrevanne a sciucà 'u cambionate de Serie A2. Pu ballone stonne sulamende squadre ca sciocane 'u tornèe UISP.

'Nu sport assaije sciucate a levèlle sciuvanile jè 'a pallacanestre: 'a Margherita Sport e Vita Basket ave 'mbrà le ex atlete sue Rocche Mavelli (classe '94), ca ave sciucate jndr'à le leghe naziunale cumme 'a Lega Silver e DNB, devendanne 'u prime sciucatore atlete assute da 'a scole de pallacanestre locale a arrevà a ste levèlle.

### Pallavvole
A.S.D Flamingo jè 'na suggettate de pallavvole femminile cetadine.

## Note


## 'Ndruche pure
* Saline de Margherite de Savoie
* Stazione de Margherite de Savoie-Ofandine
* Stazione de Margherite de Savoie
* Ferrovie Margherite de Savoie Ofandine-Margherite de Savoie
* Riserve naturale Saline de Margherite de Savoie

* 
*